讀白詩效其體  其一
作者：方岳
朝代：宋

paragraphs: 我貧良亦囏，未老生白鬚。
策名奉常第，年已三十餘。
半生苦無幾，寧不欲疾驅。
山麋野而僻，所至皆崎嶇。
一登督視府，兩駕太守車。
意見有不合，索去不待炊。
所以二十載，同一優侏儒。
豈如雲水身，自適瓜芋區。
夕吾酒一瓢，朝吾飯一盂。
貧賤與富貴，本自無羞殊。
寄語劉伯龍，毋煩鬼揶揄。